പൊതുമരാമത്ത് അധികൃതര്ക്കും കളക്ടര്ക്കും നാട്ടുകാരുടെ പരാതി വടക്കഞ്ചേരി: വാല്ക്കുളന്പിലെ അശാസ്ത്രീയമായ ഡ്രെയ്നേജ് നിര്മാണത്തിനെതിരെ നാട്ടുകാര് ജില്ലാ കളക്ടര്ക്കും പൊതുമരാമത്ത് റോഡ്സ് വിഭാഗം അധികാരികള്ക്കും നിവേദനം നല്കി. റോഡിന്റെ ഇടത് ഭാഗത്ത് മൂടികിടക്കുന്ന നിലവിലുള്ള ഡ്രെയ്നേജ് തുറന്ന് മലവെള്ളം ഒഴുകാന് സൗകര്യമൊരുക്കണമെന്നാണ് ആവശ്യം. ഇത് ചെയ്യാതെ റോഡിന്റെ വലത് ഭാഗത്ത് പുതിയ ഡ്രെയ്നേജ് നിര്മിച്ച് ഫണ്ട് ദുര്വ്യയം നടത്തുന്നതിനെതിരെയാണ് ജനങ്ങള് രംഗത്ത് വന്നിട്ടുള്ളത്. അടഞ്ഞുകിടക്കുന്ന ഇടത് ഭാഗത്തെ ഡ്രെയ്നേജ് തുറന്നാല് മാത്രമെ ഈ ഭാഗത്തെ കുന്നുകളില് നിന്നും അവിടുത്തെ പറന്പുകളില്നിന്നുമുള്ള വെള്ളം കള്വര്ട്ടിലെത്തി താഴെക്കു പോകു. ഈ അഴുക്കുചാല് തുറന്ന് നവീകരണ പ്രവൃത്തികള് നടത്തിയില്ലെങ്കില് മഴ വെള്ളം മുഴുവന് റോഡില് പരന്നൊഴുകുന്ന സ്ഥിതിയുണ്ടാകും.ഇത് റോഡിന്റെ നിലനില്പും അവതാളത്തിലാക്കും. സാമാന്യ ബോധമുള്ള ഒരാള് കണ്ടാല് മനസിലാകുന്ന കാര്യം വലിയ അക്കാദമിക് യോഗ്യതകളുള്ള അധികാരികള്ക്ക് മനസിലാകാത്തതാണ് നാട്ടുകാരെ പ്രകോപിപ്പിക്കുന്നത്. ഇക്കാര്യം സ്ഥലത്തെത്തുന്ന ബന്ധപ്പെട്ട അധികാരികളോട് പല തവണ പറഞ്ഞിട്ടും നടപടി ഇല്ലാതായപ്പോഴാണ് കളക്ടര്ക്കും മറ്റും നിവേദനം നല്കാന് നിര്ബന്ധിതരായതെന്ന് നാട്ടുക്കാര് പറഞ്ഞു. അശാസ്ത്രീയമായ റോഡ് നിര്മാണത്തെക്കുറിച്ച് കഴിഞ്ഞ 30 ന് ദീപിക പത്രത്തിലും വലിയ പ്രാധാന്യത്തോടെ വാര്ത്ത നല്കിയിരുന്നു. ഇവിടെ പുതുക്കി പണിയുന്ന കള്വര്ട്ടിന്റെ പ്രയോജനം ഉണ്ടാകണമെങ്കില് കള്വര്ട്ടിലെത്തുന്ന വെള്ളം താഴേക്ക് പോകാനും വഴി വേണം.നിലവില് ചെറിയൊരു ഓവ് മാത്രമാണ് ഉള്ളത്. ഇതാണെങ്കില് മണ്ണും മാലിന്യങ്ങളും നിറഞ്ഞ് വെള്ളത്തിന്റെ ഒഴുക്ക് കുറക്കുകയാണ്. ഇവിടെ ഓവ് പുതുക്കി പണിയാനുള്ള ഫണ്ടില്ലെന്നാണ് അധികൃതര് പറയുന്നത്. ഓവു നവീകരിക്കാതെ കോടികള് ചെലവഴിച്ച് കള്വര്ട്ടും റോഡ് നവീകരണവും നടത്തിയിട്ട് കാര്യമില്ലെന്നാണ് നാട്ടുകാര് പറയുന്നത്. വെള്ളം ഒഴുകിപോകാതെ കള്വര്ട്ടില് വെള്ളം പൊങ്ങി റോഡ് പിന്നേയും തകരും. കുന്നങ്കാട് വാല്ക്കുളന്പ് കണിച്ചിപരുത പിട്ടുക്കാരികുളന്പ് റോഡ് വികസനത്തിലാണ് ഇത്തരത്തില് പരാതിയുമായി ജനങ്ങളെത്തുന്നത്. പാലക്കുഴി, മറ്റു മലയോരപാതകള് ,ഒളകര ആദിവാസി കോളനി, പടക്ക ഗോഡൗണ്, കണിച്ചിപരുത ഓക്സിജന് പ്ലാന്റ് തുടങ്ങിയ സ്ഥലങ്ങളിലേക്കെല്ലാമുള്ള പ്രധാന പാതയാണിത്.